奉酬中書李相公早朝於中書候傳點偶書所懷
作者：武元衡
朝代：唐

paragraphs: 寥落曙鍾斷，微明煙月沈。
翠霞仙仗合，清漏掖垣深。
北極星遙拱，南山闕迥臨。
蘭釭竟曉燄，琪樹欲秋陰。
霄漢慙聯步，貂蟬媿並簪。
德容溫比玉，王度式如金。
魚水千里運，簫韶九奏音。
代天驚度日，擲地喜開襟。
文武時方泰，唐虞道可尋。
忝陪申及甫，清淨奉堯心。